รมว.คมนาคม พร้อมตรวจสอบกรณีลดสเปควัสดุก่อสร้างในสนามบินสุวรรณภูมิ พร้อมยืนยันไม่ขัดแย้ง BTS
นายศักดิ์สยาม ชิดชอบ รัฐมนตรีว่าการกระทรวงคมนาคม กล่าวถึงกรณีที่วิศวกรออกมาเปิดเผยข้อมูลเกี่ยวกับการปรับลดสเปควัสดุอุปกรณ์ในโครงการก่อสร้างทางวิ่งเส้นที่ 3 แท็กซี่เวย์ หรือรันเวย์ รวมถึงการวางระบบไฟ ท่าอากาศยานสุวรรณภูมิ ว่า โครงการดังกล่าวมีการดำเนินการอยู่ตามปกติ ส่วนจะส่อมีการทุจริตหรือไม่นั้น ไม่น่าจะเป็นไปได้ เพราะเวลาลงนามในสัญญาจะมีข้อตกลงกันอยู่ จะมีการแบ่งงวดการส่งงาน หากล่าช้าก็ต้องโดนปรับ เรื่องการทุจริตจึงไม่น่าเป็นไปได้ แต่จะขอไปตรวจสอบอีกครั้ง พร้อมยืนยันว่าโครงการดังกล่าวยังดำเนินการก่อสร้างอยู่ไม่ได้ชะงัก และย้ำว่าไม่มีปัญหารัฐมนตรีว่าการกระทรวงคมนาคม ยังปฏิเสธว่าไม่มีความขัดแย้งกับผู้บริหารบริษัทบีทีเอส กรุ๊ปโฮลดิ้งส์ จำกัด มหาชนหรือ BTS ที่มีเจ้าสัวคีรี กาญจนพาสน์ เป็นผู้ถือหุ้นใหญ่ ภายหลังที่นายศักดิ์สยาม ได้ทักท้วงเรื่องการต่อสัมปทานการเดินรถไฟฟ้าสายสีเขียว เป็นเวลาอีก 30 ปี จนพลเอกอนุพงษ์ เผ่าจินดา รัฐมนตรีว่าการกระทรวงมหาดไทย ต้องถอนวาระการพิจารณาออกจากที่ประชุมคณะรัฐมนตรี